Kirsten Brosbøl (S), 2006-03-03:
Socialdemokraterne kan altid støtte et forslag, der kan fremme ligestillingen mellem mænd og kvinder.
Nu er det ikke så tit, at regeringen vil være med til at lovgive på det her område.
Vi havde så sent som i går en debat om øremærkning af midler til fædrebarsel, hvor debatten jo tydeligt viser det skel, der er mellem de to sider af salen, når det kommer til viljen til at lovgive for at fremme ligestillingen.
Derfor vil jeg også kvittere for, at der her kommer et konkret lovforslag, som sigter på at øge ligestillingen mellem kønnene, for så vidt angår de udvalg, som kommunalbestyrelserne og regionsrådene nedsætter.
Socialdemokraterne kan tilslutte sig det her forslag fra ligestillingsministeren, som forhåbentlig vil kunne sætte skub i en mere ligelig repræsentation af mænd og kvinder i beslutningsprocessen i kommuner og regioner.
Det er jo et stort demokratisk problem, at kvinder fortsat er stærkt underrepræsenterede i beslutningsprocessen.
Kommunalvalget sidste år medførte, at andelen af kvindelige borgmestre faldt, mens andelen af kvindelige byrådsmedlemmer stagnerede, så ethvert tiltag, der kan være med til at fremme ligestillingen kommunalt og regionalt er yderst velkomment.
Hvis ikke de gør det, kan kommunalbestyrelsen eller regionsrådet beslutte, at den indstillede simpelt hen ikke får plads i det pågældende udvalg, eller at man lader pladsen stå åben, til der kommer nogle acceptable forslag.
Det gælder også, hvis der ikke er en tilfredsstillende begrundelse for, hvorfor man eventuelt undlader at indstille en person af hvert køn.
Men jeg kunne godt tænke mig alligevel at spørge ministeren, hvilke begrundelser hun mener vil være tilfredsstillende.
Der er et par eksempler i bemærkningerne om, hvad særlige grunde kunne være, f.eks. at man ikke har kunnet finde en kvalificeret kvinde.
Så vidt jeg har kunnet se i dagspressen, er det bl.a. det, der har inspireret ministeren til at fremsætte det her lovforslag.
Så jeg vil godt for det første spørge, hvordan ministeren så vil sikre sig, at der rent faktisk bliver gjort en aktiv indsats for at finde en kvalificeret repræsentant for det underrepræsenterede køn.
For det andet synes jeg også, det er lidt uklart, hvad ministeren vil gøre, hvis ligestillingsredegørelserne fra kommuner og regioner så viser, at loven ikke bliver overholdt.
Ministeren har valgt at sige, at det ikke er nødvendigt med indberetninger, inden medlemmerne beskikkes, men så har ministeren heller ikke mulighed for at gribe ind, eller hvad?
Hvordan vil ministeren rent faktisk sikre, at denne lov bliver overholdt?
For det tredje bør det vel egentlig også tilføjes i § 8, at denne også gælder for udvalg, råd og de forskellige grupper, der bliver nedsat – det, der står i selve § 8 om, at der bør være en ligelig repræsentation af mænd og kvinder – for ellers kan man vel bare sige, at der skal indstilles en mand eller en kvinde.
Men der står ikke direkte, at kommunalbestyrelsen og regionsrådet så også skal følge indstillingerne og sikre en ligelig sammensætning af udvalgene.
Så skal jeg sige, at vi ikke har noget problem med, at fristen for at indsende ligestillingsredegørelserne rykkes til den 1. november.
Endelig er jeg nødt til at påtale den korte høringsfrist, der har været.
Flere af høringssvarene giver udtryk for, at de hørte organisationer har haft 4 dage til at afgive deres høringssvar.
Det er simpelt hen ikke acceptabelt med en høringsfrist på under 1 uge, og vi er nødt til at have nogle ordentlige arbejdsforhold, også når det gælder et forslag som det her.
Med de kommentarer kan vi støtte forslaget.